Mode-trend 2017: versier jou denims! Mode-trend 2017: versier jou denims!
Versier jou denims!
Een van die grootste trends vanjaar is om jou klere te versier. Of dit nou hemde, broeke, baadjies of verskillende bykomstighede is, gee jou voorkoms nuwe lewe met borduurwerk, borsspelde, pronkpleisters en blinkers. 'n Gunsteling veral is om denims te versier, en daar is soveel moontlikhede dat ons nie genoeg kan kry van hierdie trend nie! Deur Bea Lingefellder. Hooffoto verskaf deur Tommy Hilfiger
Denim is baie neutraal, daarom is dit 'n gewilde materiaal om as ondertoon vir versierings te gebruik. Dit laat enige kleur en tekstuur uitstaan. Ontwerpers soos Gucci hou daarvan om die skouers, krae en vertikale lyne van 'n broekspyp te versier met blom-, blaar en dierpatrone. Bly by klassiek en hou by een fokusitem, of dra dit in oormaat met 'n ontwerp op elke kledingstuk.
Foto's: Instagram @gucci
Beweeg van vintage na pop-kultuur in een naaldwerksessie. Oorgroot denimbaadjies saam met 'n wit kraaghemp en eenvoudige broek is een van die standaardstyle as dit by vintage-volgelinge kom. Kikker hierdie voorkoms op met modieuse patrone en spotprentmotiewe.
'n Denim moet aan baie standaarde voldoen as dit by 'n uitrusting kom – styl, gemak, kleur en mode. 'n Mens is geneig om gunstlingbroeke herhaaldelik te dra, maar met die regte versierings kan jy jou gunstelingdenim opvrolik. Die blinker- en denimkombinasie is hierdie jaar steeds groot nuus op die loopplanke. Dekor op die naat van die broekspyp help vir 'n verslankende voorkoms terwyl versierde agtersakke jou bates beklemtoon.
Skoene kan ook deesdae as fokusitems gedra word. En hoe beter as om dit met kleurryke patrone en motiewe op te tower! Skoene word veral met borduurwerk versier wat 'n luukse voorkoms skep. Dit kan saam met 'n klassieke kraaghemp en broek gedra word of selfs saam met ander patrone. Kies egter 'n patroon/kleurpalet wat saam met baie van jou klere in jou kas pas, sodat dit steeds stylvol lyk.
'n Mens is geneig om appliekwerk met borduurwek te verwar, omdat dit amper dieselfde voorkoms het. Appliekwerk is egter wanneer 'n kleiner stukkie materiaal (gewoonlik 'n pronkpleistertjie, lint of ander aanwerklappies) op 'n groter stuk materiaal aangewerk word. Met borduurwerk word patrone en motiewe direk op die materiaal gewerk met 'n spesifieke naaldwerkvernuf en -tegniek.